**Πρόσκληση Συμμετοχής σε Δράση Δωρεάν Συμβουλευτικής και Υποστήριξης για Φορείς Και Επιχειρήσεις Παροχής Υπηρεσιών Υγείας και Φιλοξενίας, στο πλαίσιο της Πράξης «Innovative Medical Tourism Strategy – IN-MEDTOUR», Πρόγραμμα Συνεργασίας Interreg V-A Ελλάδα – Ιταλία 2014-2020**

**Σύντομη περιγραφή του έργου IN-MEDTOUR**

Το Υπουργείο Τουρισμού συμμετέχει ως εταίρος στο έργο με τίτλο **«Innovative Medical Tourism Strategy»** και ακρωνύμιο In-MedTour**.**

Το Εταιρικό Σχήμα αποτελείται από τους εξής φορείς:

1. Εθνικός Οργανισμός Παροχής Υπηρεσιών Υγείας - ΕΟΠΥΥ (Κύριος Δικαιούχος)
2. Υπουργείο Τουρισμού
3. Δήμος Santa Cesarea Terme
4. Πανεπιστήμιο Πατρών
5. Εμπορικό Επιμελητήριο Brindisi.

Ο κύριος στόχος του έργου είναι η δημιουργία ενός διαπεριφερειακού δικτύου, το οποίο θα ενισχύσει τη συνεργασία, τη δικτύωση και την αλληλεπίδραση μεταξύ των εμπλεκομένων, των επιχειρήσεων που δραστηριοποιούνται στον ιατρικό τουρισμό και των φορέων για την έρευνα και την ανάπτυξη. Το δίκτυο θα συμβάλει στην ανταλλαγή βέλτιστων πρακτικών και θα παράσχει στις επιχειρήσεις πρόσβαση σε δράσεις έρευνας και ανάπτυξης, καθώς και σε καινοτόμες δράσεις για τη βελτίωση της ανταγωνιστικότητας και την αξιοποίηση του ανθρώπινου δυναμικού. Στόχος του έργου είναι επίσης η προσφορά ενός διαφοροποιημένου τουριστικού προϊόντος, του ιατρικού τουρισμού και η εισαγωγή καινοτόμων τεχνολογικών προϊόντων για την ενίσχυση της ομαδοποίησης (e-Platform) και τη διευκόλυνση της εμπειρίας των τελικών χρηστών (e-Tour Facilitator).

**Αντικείμενο Πρόσκλησης**

Το **Υπουργείο Τουρισμού** καλεί **επιχειρήσεις και φορείς παροχής υπηρεσιών υγείας και φιλοξενίας** που δραστηριοποιούνται στην **Περιφέρεια Δυτικής Ελλάδας** να υποβάλουν αίτηση συμμετοχής προκειμένου να ενταχθούν σε δωρεάν δράση εξατομικευμένης συμβουλευτικής υποστήριξης.

Στόχος της δράσης είναι η παροχή υπηρεσιών υποστήριξης προς επιχειρήσεις και παρόχους ιατρικού τουρισμού, οι οποίες θα συνεισφέρουν στην καινοτόμο τεχνολογική ανάπτυξή τους. Συγκεκριμένα, η δράση θα συμβάλει στην ανάπτυξη νέων υπηρεσιών – προϊόντων ή τη βελτίωση υφιστάμενων υπηρεσιών -προϊόντων, τον σχεδιασμό και την ανάπτυξη προηγμένων λύσεων σχετικά με τεχνολογίες επικοινωνίας, την παροχή υπηρεσιών και τις τεχνολογικές προβλέψεις.

Στη πλαίσιο της δράσης, **15** επιχειρήσεις και φορείς παροχής υπηρεσιών υγείας και φιλοξενίας από την Περιφέρεια Δυτικής Ελλάδας **θα λάβουν δωρεάν κατ’ ελάχιστο 10 ώρες ατομικής συμβουλευτικής δια ζώσης ή εξ αποστάσεως** προσαρμοσμένης στις ανάγκες, το προφίλ, τους στόχους, τους διαθέσιμους πόρους του φορέα/ επιχείρησης. Οι εξατομικευμένες υπηρεσίες συμβουλευτικής αφορούν αρχικά στη σκιαγράφηση του προφίλ του φορέα/της επιχείρησης και στην συνέχεια σε προτάσεις παρεμβάσεων και υλοποίησης δράσεων, επιχειρηματικών λύσεων, τεχνολογικών εφαρμογών και λοιπών ενεργειών. Τα θέματα που καλύπτει η συμβουλευτική υποστήριξη αφορούν σε:

1. Ανταγωνιστικότητα και καινοτομία των επιχειρήσεων
2. Σχηματισμό νέων συνεργατικών σχημάτων
3. Διαχείριση και διαδικασίες σχεδιασμού νέων υπηρεσιών και προϊόντων
4. Αξιοποίηση των νέων τεχνολογιών

Οι φορείς και οι επιχειρήσεις που θα συμμετέχουν στη δράση θα αποκομίσουν οφέλη που σχετίζονται με:

* Αναβάθμιση υπηρεσιών και προϊόντων
* Συμμετοχή σε δράσεις έρευνας και ανάπτυξης
* Αξιοποίηση των διαθέσιμων πόρων (εσωτερικού και εξωτερικού περιβάλλοντος)
* Αναβάθμιση της ανταγωνιστικότητας
* Υιοθέτηση καινοτομιών
* Συμμετοχή σε επιχειρηματικά δίκτυα/συμπλέγματα
* Εισαγωγή στην ψηφιακή τεχνολογία

Οι επιχειρηματίες και τα στελέχη των επιχειρήσεων που ενδιαφέρονται να λάβουν μέρος στις δωρεάν δράσεις συμβουλευτικής υποστήριξης καλούνται να υποβάλουν στο Υπουργείο Τουρισμό ηλεκτρονική αίτηση μέσω του συνδέσμου

<https://docs.google.com/forms/d/e/1FAIpQLSeKNUPw4lUUBslyjZpdIY2KKP5P64mSvqTEWgMxYOG3CHrgHw/viewform?usp=sf_link>, έως τις **05/03/2021**.

**Θα τηρηθεί σειρά προτεραιότητας.**